同成父過章泉用前韻示之
作者：趙蕃
朝代：宋

paragraphs: 頻年盡室依此竹，意謝侏儒奉囊粟。
今當舍竹去作吏，竹爲嘿嘿如抱辱。
嗟我作吏豈俗徒，雖非計然念則熟。
如聞西江之水深無底，可以濯纓仍濯足。
昔人一爲功名誤，置碑且慮變陵谷。
那知立名自有道，未妨痛飲離騷讀。
人生于世譬于味，馬肝不食寧非肉。
弟當進德使有聞，兄亦自期無碌碌。